Co-fondatorul Yandex Arkadi Voloj, exclus de pe lista de sancțiuni a UE
Cofondatorul Yandex, Arkadi Voloj, care a condamnat invazia rusă în Ucraina, a fost exclus de pe lista de sancțiuni a UE, potrivit monitorului oficial al UE, citat de BBC.
Simultan cu Voloj, au fost ridicate sancțiunile UE pentru fostul vicepreședinte al AFK Sistema Serghei Mndoianț și pentru șeful filialei europene a clubului de motocicliști Night Wolves, Joseph Hambalek.
Mndoianţ este fostul om de legătură cu guvernul al concernului rus Sistema şi membru în consiliul de administraţie al unui grup de reflecţie care oferă Kremlinului consiliere privind politica externă şi de securitate.
Hambalek este liderul clubului de motociclişti naţionalişti ruşi Night Wolves (Lupii Nopţii) în Europa. El a fost acuzat de instruirea motocicliştilor pentru a lupta în Ucraina şi de răspândire de propagandă pro-rusă.
Arkadi Voloj a fost adăugat pe lista de sancțiuni a UE în iunie 2022. La acel moment, el nu s-a opus public invaziei rusești din Ucraina. El a condamnat public războiul abia în august 2023. El a declarat atunci că a avut "multe motive" pentru tăcerea sa.
La începutul lunii februarie, negocierile privind divizarea activelor Yandex au fost finalizate: compania-mamă, înregistrată în Olanda, Yandex NV, a fost de acord să vândă toate activele sale rusești unui consorțiu de investitori ruși (printre care persoane apropiate Kremlinului) și, până la sfârșitul lunii iulie, să își schimbe numele și să nu mai folosească mărcile Yandex.
Compania olandeză va fi administrată de Voloj și de acționari străini.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank